Keywords

Summary



Keywords

1. Mokesčių nuostatos – Teisės aktų suderinimas – Atleidimas nuo mokesčio privatiems asmenims visam laikui įvežant asmeninį turtą – Direktyva 83/183

(Tarybos direktyvos 83/183 1 straipsnio 1 dalis)

2. Mokesčių nuostatos – Teisės aktų suderinimas – Atleidimas nuo mokesčio privatiems asmenims visam laikui įvežant asmeninį turtą – Įprasta gyvenamoji vieta Direktyvos 83/183 prasme

(Tarybos direktyvos 83/183 6 straipsnio 1 dalis)

3. Laisvas asmenų judėjimas – Darbuotojai – Vienodas požiūris

(EB 39 straipsnis; Tarybos direktyvos 83/183 1 straipsnio 1 dalis)

Summary

1. Akcizai, kuriais valstybė narė apmokestina visam laikui iš kitos valstybės narės įsivežamą asmeniniam naudojimui skirtą automobilį, patenka į Direktyvos 83/183 dėl mokesčių netaikymo asmeniniam turtui, kurį asmenys iš valstybės narės įsiveža visam laikui, 1 straipsnio 1 dalyje numatyto atleidimo nuo mokesčių taikymo sritį, jei paaiškėja – tai turi nustatyti nacionalinis teismas, – kad jie yra paprastai taikomi asmens visam laikui iš kitos valstybės narės įsivežamam asmeniniam naudojimui skirtam automobiliui, kaip to reikalauja minėto 1 straipsnio 1 dalis. Specialiam papildomam vienkartiniam automobilio registracijos mokesčiui, kuriuo apmokestinamas įvežamas automobilis, taip pat taikoma šio 1 straipsnio 1 dalis, jei paaiškėja – tai turi nustatyti nacionalinis teismas, – kad jis susijęs su pačiu automobilio įvežimu. Tačiau, jeigu pagal nacionalines nuostatas, reglamentuojančias atitinkamą mokestį, apmokestinimą lemiančiu įvykiu laikomas ne įvežimas, o, pavyzdžiui, pirmoji registracija ar automobilio naudojimas nacionalinėje teritorijoje, šis mokestis nepatenka į šios nuostatos taikymo sritį.

(žr. 48–49, 51 punktus ir rezoliucinę dalį)

2. Direktyvos 83/183 dėl mokesčių netaikymo asmeniniam turtui, kurį asmenys iš valstybės narės įsiveža visam laikui, 6 straipsnio 1 dalis turi būti aiškinama taip, kad valstybės narės valstybės tarnybos, ginkluotųjų pajėgų, apsaugos ir uostų saugos darbuotojų, kurie ne mažiau kaip 185 dienas per metus kitoje valstybėje narėje su savo šeimos nariais gyvena dėl to, kad atliktų joje nustatytos trukmės tarnybinę užduotį, įprasta gyvenamoji vieta per šios užduoties atlikimo laikotarpį šio straipsnio prasme yra toje kitoje valstybėje narėje.

Įprastą gyvenamąją vietą apibrėžiantys kriterijai yra susiję tiek su asmens profesiniais, asmeniniais ryšiais su tam tikra vieta, tiek su šių ryšių trukme, todėl jie turi būti nagrinėjami kumuliatyviai. Įprasta gyvenamoji vieta turi būti laikoma suinteresuotojo asmens nuolatinio interesų centro vieta. Kai nepakanka bendro profesinių ir asmeninių ryšių vertinimo, siekiant nustatyti nuolatinį atitinkamo asmens interesų centrą, pirmenybė jį nustatant turi būti teikiama asmeniniams ryšiams.

(žr. 54–55, 61–62, 81 punktus ir rezoliucinę dalį)

3. Jei nacionaliniam teismui atlikus analizę paaiškėja, kad mokesčiai, kuriais valstybė narė apmokestina visam laikui iš kitos valstybės narės įsivežamą asmeniniam naudojimui skirtą automobilį, nepatenka į Direktyvos 83/183 dėl mokesčių netaikymo asmeniniam turtui, kurį asmenys iš valstybės narės įsiveža visam laikui, 1 straipsnio 1 dalyje numatyto atleidimo nuo mokesčių taikymo sritį, šis teismas, atsižvelgdamas į iš EB 39 straipsnio išplaukiančius reikalavimus, turi patikrinti, ar šiuos mokesčius reglamentuojančių nacionalinės teisės aktų taikymas gali užtikrinti, kad jų atžvilgiu asmuo, kuris, perkeldamas gyvenamąją vietą po profesinės veiklos kitoje valstybėje narėje baigimo, įsiveža automobilį į kilmės valstybę narę, neatsidurtų mažiau palankioje situacijoje nei asmenys, nuolat gyvenantys šioje valstybėje narėje, būtent kiek tai susiję su atsižvelgimu į realų apmokestinamo automobilio nuvertėjimą, ir prireikus – ar toks nevienodas požiūris gali būti pateisinamas objektyviais, nuo atitinkamų asmenų gyvenamosios vietos nepriklausančiais ir teisėtam nacionalinės teisės siekiamam tikslui proporcingais sumetimais.

(žr. 78, 81 punktus ir rezoliucinę dalį)